钦定古今图书集成/理学汇编/学行典/第196卷 > 王原
## 钦定古今图书集成/理学汇编/学行典/第196卷 > 王原

按《明外史孝义传》：“王原，文安人。襁褓时，父珣以家贫
役重逃去，不知所之。原稍长，问父所在，母告以故，原
大悲痛。及娶妻月馀，跪告母曰：‘儿将寻父’。母止之曰：
‘汝父辞家二十馀载，不通音问，汝将安之’？原号哭与
母别。遍历山东数年，转至辉县，夜宿野寺门外，天将
曙，一僧启门出，骇曰：‘若何人’？原曰：‘文安人，寻父而来’。”
曰：“识乎？”曰：“不识也。”僧引入禅堂，老僧怜而予之粥。珣
方执爨灶下，老僧素知为文安人，乃语之曰：“汝识此
少年乎？”曰：“不识也。”曰：“此若同里。”曷问之，珣问：“汝父为
谁？”原以珣名对。珣呼原乳名，原泣曰：“是也。”相抱持哭，
悲感旁人。珣谓原曰：“吾弃家二十馀年，何面目见汝
母，终为此地鬼耳！”原以头触地，牵衣大恸。老僧亦力
劝之，竟迎父以归。